《行行歌》
宋代·徐侨

行行兮何之，郊之畴兮山之径。
耕艺兮雨晴，樵牧兮昕暝。
室庐兮其伦，老稚兮其性。
负者蹇兮趋者劲，役而歌兮游以咏。
机杼兮国资，鸡犬兮家政。
草萋萋其青兮，木蔚蔚其盛。
吭林鸣兮尾川泳，空云腾兮月出岭。
威之霜兮风以令，胡然而然兮，
森森兮天之命，职我其间兮毋不敬。

作者简介：（1160—1237）婺州义乌人，字崇甫。早从学于叶邽。孝宗淳熙十四年进士。调上饶主簿，始登朱熹之门，熹称其明白刚直，命以“毅”名斋。入为秘书省正字、校书郎兼吴、益王府教授。直宝谟阁、江东提点刑狱，以忤史弥远劾罢。理宗端平初被召，迁秘书少监、太常少卿。入觐，手疏数千言，上劘主阙，下逮群臣，无所回隐。进工部侍郎。因疾乞休，以宝谟阁待制奉祠。卒谥文清。有《毅斋诗集》。